**Әлеуметтік идеялар мен жобалар байқауы туралы**

**ЕРЕЖЕ**

1. **Жалпы ережелер**

1. Осы Ереже Нұрсұлтан Назарбаев Қоры (бұдан әрі – Қор) ұйымдастыратын және жыл сайын өтетін Әлеуметтік идеялар мен жобалар жәрмеңкесі (бұдан әрі – Жәрмеңке) аясында өткізілетін әлеуметтік идеялар мен жобалар байқауының (бұдан әрі – Байқау) шарттары мен өткізілу тәртібін айқындайды.

 2. Байқаудың мақсаты – азаматтық қоғамды дамыту, оның институттарының әлеуетін өзекті әлеуметтік және қоғамдық маңызы бар мәселелерді шешуге тарту, азаматтық бастамаларды әрі қарай **start-up** қаржыландыру арқылы қолдау.

**2. Байқауды өткізудің жалпы тәртібі**

3. Байқаудың тақырыбы мен номинациялары, сондай-ақ форматы (online/offline) Қор тарапынан жыл сайын белгіленеді.

 4. Байқау туралы хабарландыру Қордың [www.fnn.kz](https://www.fnn.kz/) сайтында және әлеуметтік желілерде жарияланады.

 5. Байқауға мемлекеттік емес коммерциялық емес ұйымдар, қоғамдық бірлестіктер, этникалық қауымдастықтар, қоғамдық және жеке қорлар мен мекемелер, қауымдастықтар, одақтар, қызығушылықтар клубтары, қоғамдық кеңестер, жастардың бастамашыл топтары қатыса алады. Саяси партиялар, кәсіподақтар және діни бірлестіктер байқауға қатыстырылмайды.

6. Байқауға қатысушылар мен өтінімдер саны шектелмейді.

7. Байқау үш кезеңнен тұрады:

• **I кезең** – байқау өтінімдерін қабылдау, бастапқы іріктеу және байқау құжаттамасын белгіленген талаптарға сәйкестігін тексеру; үміткерлерге арналған оқыту вебинарлары мен онлайн-конференциялар өткізу.

 • **II кезең** – жобаларды бағалау, жәрмеңкеге қатысатын үздік 50 жобаны іріктеу.

 • **III кезең** – үздік 50 жобаны қорғау, жәрмеңкеде жоба мен ұйымның стендтік немесе бейнепрезентациясын өткізу. Жеңімпаздарды анықтау.

 8. Байқау жеңімпаздары байқау комиссиясының шешімімен анықталады және дипломдармен марапатталады. Сонымен қатар, жобаларды жүзеге асыруды қолдау мақсатында Қор тарапынан қайырымдылық (демеушілік) қаржыландыру бөлінеді.

 9. Жеңімпаздар саны және әрбір жобаға бөлінетін қаржылық қолдау көлемі Қор тарапынан жеке-жеке анықталады. Бұл шешім бөлінген жалпы қаржыландыру көлеміне және жекелеген жобалардың талаптарына байланысты қабылданады.

 10. Байқау нәтижелері туралы барлық ақпарат Қордың сайтында жарияланады.

 11. Байқаудың ұйымдастырушылық қамтамасыз етілуін Қордың уәкілетті өкілі жүзеге асырады.

**3. Байқау өтінімдерін беру тәртібі**

  12. Байқауға қатысу үшін төмендегі құжаттарды қамтитын байқау құжаттамасын ұсыну қажет:

 1. Осы Ереженің 11-тармағында көрсетілген талаптарға сәйкес ресімделген байқауға қатысу өтінімі;

 2. Ұсынылған жобаға қолдау білдіретін ұсыным хаттар.

13. Өтінім байқаудың тақырыптық бағыттарына сәйкес болуға тиіс және келесі мәліметтерді қамтуы қажет:

1. Өтінім беруші туралы ақпарат;

2. Жобаның атауы;

3. Байқау номинациясының атауы;

4. Жобаның қысқаша сипаттамасы;

5. Жобаның мақсаты мен негізгі міндеттері;

6. Көтерілген мәселенің сипаттамасы;

7. Әлеуметтік серіктестік;

8. Нысаналы топ, жобаны жүзеге асыру аймағы;

9. Күтілетін нәтижелер;

10. Жобаны жүзеге асыру тиімділігінің бағалау критерийлері;

11. Жобаның тұрақтылығы;

12. Шығын баптарын нақтылай отырып, негізделген күнтізбелік жоспар (жобаның бюджеті).  
14. Байқауға қатысу өтінімі жарияланған соңғы мерзімнен кешіктірілмей және жоба іске асырылмай тұрып берілуге тиіс.

15. Өтінім MS Word форматында қазақ немесе орыс тілдерінде электрондық түрде ресімделіп, Нұрсұлтан Назарбаев Қорына [**innovaproekt@fnn.kz**](mailto:innovaproekt@fnn.kz) электрондық поштасына «Әлеуметтік идеялар мен жобалар байқауы» белгісімен жіберілуі қажет.

16. Байқауға ұсынылған өтінімдер мен құжаттар кері қайтарылмайды және Қорда қалады.

 17. Байқау талаптарына сәйкес келмейтін өтінімдер қарастырылмайды.

 18. Байқауға өтінімдерді қабылдамау себептері үміткерлерге хабарланбайды.

**4. Жәрмеңкені өткізу тәртібі**

 19. Жәрмеңкеге оған жіберілген барлық қатысушылар – үздік 50 жоба (TOP-50) шақырылады.

 20. Офлайн (offline) форматта көрме-тұсаукесерге қатысушылар келесі ақпаратты қамтитын стендтер дайындайды:

1. Жобаның атауы;

2. Жобаның мақсаты мен міндеттері;

3. Жобаның күтілетін нәтижелері;

4. Жобаның көрнекі материалдары (визуализация).

21. Үлестірме материалдардың болуы құпталады.

 22. Онлайн (online) форматта қатысушылар келесі ақпаратты қамтитын бейнероликтер немесе PowerPoint/ PDF форматындағы слайд-презентациялар ұсынады:

• Жоба мен ұйымның атауы;

• Қойылған мәселенің сипаттамасы;

• Ұсынылатын шешім;

• Жобаны жүзеге асырудың тиімділігі мен күтілетін нәтижелер.

23. Байқау комиссиясы жобаларды бағалау үшін қатысушылардан қосымша ақпарат сұратуға құқылы.

**5. Байқау комиссиясының жұмыс тәртібі**

 24. Байқау комиссиясы жобаларды бағалау және жеңімпаздарды анықтау мақсатында Қордың шешімімен құрылып, кемінде 9 (тоғыз) адамнан тұрады. Оның құрамына мемлекеттік емес қоғамдық ұйымдардың, коммерциялық құрылымдардың, БАҚ өкілдері мен заң шығарушы билік мүшелері кіреді.

25. Комиссия төрағасы Қор басшылығының бір өкілі болып табылады.

26. Комиссия шешімдері ашық дауыс беру арқылы, кворумның кемінде 2/3 бөлігі қатысқан жағдайда көпшілік дауыспен қабылданады.

27. Комиссияның шешімі қорытынды болып табылады және қайта қарауға жатпайды.

28. Комиссия шешімі хаттамамен рәсімделіп, барлық комиссия мүшесі қол қояды.

**6. Жеңімпаздарды іріктеу критерийлері**

29. Байқау комиссиясы жобаларды мынадай критерийлер бойынша бағалайды:

1. Жобаның басым бағыттарға, байқау талаптарына сәйкестігі, оның пысықталу деңгейі мен сапасы;

2. Жобаның әлеуметтік маңыздылығы мен өзектілігі;

3. Жобадағы нақты міндеттердің шынайылығы, күтілетін нәтижелердің қолжетімділігі;

4. Ұйымның әлеуметтік маңызды қызметінің тұрақтылығы, оның ұйымдастырушылық әлеуеті;

5. Ықтимал серіктестер мен инвесторлардың болуы (немесе оларды тарту мүмкіндігі);

6. Жобаның тұрақтылығы және оның нәтижелерін әрі қарай пайдалану перспективасы;

7. Сұралған қаржы көлемінің негізділігі.

**7. Жобаларды қаржыландыру және есептілік**

30. Байқау комиссиясы жеңімпаз деп таныған жобаларды жүзеге асыруға арналған қаржылық қолдау қайырымдылық/демеушілік көмек көрсету түрінде, жеңімпазбен келісімшарт жасау арқылы жүзеге асырылады.

31. Start-up қаржыландыру сомасы жобаның бюджетіне байланысты 1-ден 3 миллион теңгеге дейінгі аралықта белгіленеді.

• Жобадағы мамандардың жалақысы шығын бабына салықтар мен Қазақстан Республикасының заңнамасына сәйкес басқа да міндетті төлемдер кіреді.

• Ұйым қажет болған жағдайда уақытша қызметкер тарта алады, бұл ретте олармен қызмет көрсету шарты жасалуға тиіс.

• Жалақы төлеу шығындары грант сомасының 30%-ынан аспауы керек.

32. Қайырымдылық (демеушілік) көмек көрсету туралы келісімшарт жасау негізі – байқау комиссиясының шешімі және Қордың атқарушы директорының бұйрығы болып табылады.

33. Келісімшарттың негізгі шарттары:

1. Байқау комиссиясының шешімі негізінде жасалуы;

2. Жоба туралы ақпарат (атауы, қысқаша сипаттамасы, іске асыру мерзімі, шығындар сметасы);

3. Байқау жеңімпазының алынған көмекті мақсатты пайдалануға міндеттенуі (есептілік тапсыру арқылы);

4. Қордың бөлінген қаржының мақсатты жұмсалуын бақылауға құқығы;

5. Қаражатты мақсатсыз пайдаланған жағдайда, қайтару міндетті.

34. Байқау аясында бөлінген қайырымдылық (демеушілік) көмек келесі мақсаттарға жұмсалмайды:

1. Қазіргі шығындарды өтеуге;

2. Ғылыми зерттеулер жүргізуге;

3. Жобаға қатысы жоқ қызмет түрлерін жүзеге асыруға;

4. Пайда табуды көздейтін коммерциялық жобаларды іске асыруға.

35. Қаражаттың мақсатсыз жұмсалуы анықталған жағдайда, Қор бөлінген қаржыны қайтаруды талап етуге және ұйымды келесі байқауларға қатысу мүмкіндігінен айыруға құқылы.